《喜晴》
宋代·吴芾

我家世业本农夫，力作耕田供百需。
食无鱼兮出无车，但守桑梓依枌榆。
中更兵火田园芜，骨肉奔迸几为奴。
饥肠雷转寒侵肤，中夜穷鬼常揶揄。
自笑为生亦良劬，此身何由出泥涂。
始弃耒耜亲诗书，一以经训为菑畲。
弟兄相继蹑云衢，吾乡往往推诸吴。
我虽有志徒区区，顾惭小技非大巫。
向来聊出应时须，亦复接武丹陛趋。
退视才悭思且枯，敢意滥吹东郭竽。
自从得请归田庐，万事闭眼不问渠。
岂谓割分姑孰符，一时乏使偶见除。
此邦自昔称膏腴，千里旧富稻与鱼。
十年九潦田无租，今岁{左禾右罢}稏方满圩。
邦人举首争欢呼，谓此丰登亘古无。
骤然一雨惊里闾，直疑平地浮江湖。
灵祠致祷才登舆，已见皎日升东隅。
一方今既奠厥居，太守宁不欲自娱，
便可投绂歌归欤。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。